钦定古今图书集成/明伦汇编/交谊典/第047卷 > 《谢王胜之学士寄莱石茶酒器》前人
## 钦定古今图书集成/明伦汇编/交谊典/第047卷 > 《谢王胜之学士寄莱石茶酒器》前人

“东山有石若琼玖，匠者追琢可盛酒。君子得之惜不
用，殷勤远寄林下叟。林叟从来用瓦盏，惊惶不敢擎
上手。重诫儿童无损伤，缄藏复以待贤友。未知贤友
何时归，男子功名未成就。朝廷先从忧者言，方今莫
如二虏丑。汉之六郡限辽西，唐之八州隔山后。自馀
瓜沙甘与凉，中原久而不能有。奈何更饵以金帛，重”
困吾民犹掣肘。若非堂上出奇兵，安得阃外拉馀朽。
直可逐去此腥膻，西出玉门北逾口。城下狐狸既不
存，路上豺狼自无走。太阳烜赫耀天衢，氛妖接变匿
尘垢。功成不肯受上赏，印解黄金大于斗。乞洛辞君
出圜门，归鞍暖拂天街柳。千官如壁遮道留，仰面弄
鞭不回首。乡人夹路迎大尹，醉拥旌幢锦光溜。下车
拜墓还政馀，不访公门访亲旧。始知此器用有时，吾
当为君献眉寿。